***Благо гробу и у тами што се сјаји, где кандило припаљују нараштаји***

Године 1767. у селу Горња Трнова, родио се наш највећи и најбољи гуслар, творац српских народних песама, наш Филип Вишњић. У најтежим временима наше прослости рођене су наше највеће историјске личности.

Филип рано остаје без оца и мајке. Сам на суровим друмовима са гуслама у рукама, одлази у потрази за хлебом и новим животом. Пева по селима, градовима и манастирима, Србима, али и муслиманима. Заједно са српском војском 1809. прелази у Србију, где ће се уздићи до највећих висина као слепи гуслар, историчар и песник. Сведок је Првог српског устанка, у чему ће учествовати као стваралац историје. Додир са устаничким збивањима је рађање њега као песника. Тада настају његова најпознатија дела, која су и данас ту да нас подсете на сурову историју, тежак живот нашег народа, али и понос што у нама тече крв таквих великана, бораца и историјских личности. Писао је устаничке, револуционарне и ослободилачке песме са индивидуалним обележјем. Филипово привиђење Господа му помаже да се лакше снађе на друмовима живота. Чуо је Вишњић и сабље које звецкају за струком, пушке и ударање топова,све звуке борбе, али чуо је и оне најтише звуке, све молитве у цркви, јауке на гробљу и све клетве жена. Све то је утицало на његово стваралаштво, утицало је да нам што боље опише врелину српске крви која је текла у нашим јунацима. Године 1815. одлази у манастир Шишатовац где се налази са Вуком, који записује седамнаест Вишњићевих најлепших песама. И тако нас је задужио да никад не заборавимо једну такву историјску личност.

Вишњић умире 1834. у селу Грк, данашњем Вишњићеву, где је и сахрањен. Свака моја посета његовом месту вечног починка или пролаз поред његове родне куће имају посебну тежину. Јер знам да је и он туда корачао, да ходам по путу где су газиле ноге једне такве личности, једног човека који је осетио суровост живота, али му је Господ даровао да остане заувек запамћен у свом народу.

„ Благо гробу и у тами што се сјаји,

Где кандило припаљују нараштаји!

Кандило је жар, што српске груди краси

Вишњић га је чувао да се не угаси.

Ми ти гробу камен дасмо.

То можемо.

Венац прави твојој слави јоште дугујемо. „

Ивана Тележар IV-1

Техничка школа „Никола Тесла“